13 Fa o tseela kwa godimo tshiamelo ya gago ya go direla Jehofa, o ka tlhomamisega gore o tla go tlamela ka dilo tse o di tlhokang semoyeng le mo nameng, fela jaaka a ne a tlamela Balefi. Akanya ka Dafide. Le fa a ne a le mo legageng, o ne a ka ikaega ka Modimo gore a mo tlamele. Le rona re ka ikaega ka Jehofa le fa re bona e kete ga re na kgoro ya botso. Gakologelwa gore fa Asafe a ne a tla mo “lefelong le legolo le le boitshepo la Modimo,” o ne a lemoga se tota se neng se mo ngomola pelo. (Pes. 73:17) Le rona re tshwanetse go batla thuso kwa Modimong, yo e leng Motswedi wa dijo tsa rona tsa semoya. Ka jalo, re bontsha gore re anaanela tshiamelo ya go direla Modimo le fa re ka tswa re lebane le maemo afe. Ka go dira jalo re tla bo re letla Jehofa e nna kabelo ya rona.